Il-Ministru għad-Djalogu Soċjali, Affarijiet tal-Konsumatur u Libertajiet Ċivili Dott. Helena Dalli kellha laqgħa mal-kunsill il-ġdid tal-volontarjat. Il-Ministru Dalli ddiskutiet mal-membri tal-kunsill mezzi kif il-fondi għall-għaqdiet mhux governattivi jistgħu jiġu użati aħjar, fost l-oħrajn billi jiġu evitati duplikazzjoni ta’ proġetti u wkoll billi ssir aktar emfasi fuq is-sostenibilità. Ġiet diskussa wkoll il-liġi dwar l-organizzazzjonijiet volontarji u kif din se tkun qed tiġi mtejba biex b’hekk isservi lil dan il-qasam bl-aħjar mod possibbli, fl-istess ħin li tissaħħaħ il-kontabilità fis-settur, b’mod partikolari l-użu ta’ fondi. Dalli esprimiet is-sodisfazzjon tagħha għall-ħidma li qed issir bħalissa fuq il-proġett tal-NGO hub fil-Belt Valletta. Hija qalet li hekk kif imwiegħed fil-manifest elettorali, din se tkun waħda minn tlett idjar madwar il-pajjiż għall-għaqdiet mhux governattivi, liema bini se jservi wkoll biex jospita’ l-kunsill. Il-Ministru Dalli awgurat lill-membri tal-kunsill il-ġdid fil-ħidma tagħhom u tenniet l-impenn tagħha u tal-ministeru biex tara tisħiħ f’settur tant importanti fis-socjetà.